COMUNICAT DE PRESĂ: Admitere UMFCD – 13 iulie 2025 – 3.877 de candidați pentru accederea la studiile universitare de licență la UMF ”Carol Davila” din București

Pentru examenul de admitere în studii universitare de licență la Universitatea de Medicină şi Farmacie „Carol Davila” din Bucureşti s-au înscris anul acesta 3.877 de candidați, din care 2.480 de candidați la Facultatea de Medicină, 763 de candidați la Facultatea de Stomatologie, 96 de candidați la Facultatea de Farmacie și 538 de candidați la Facultatea de Moașe și Asistență Medicală.

În ceea ce priveşte repartizarea cifrei de şcolarizare pe facultăţi pentru admiterea în anul universitar 2025-2026, aceasta creionează pentru Facultatea de Medicină (360 de credite, durată 6 ani de studiu) un număr de 735 de locuri finanţate de la buget (din care 2 locuri alocate viitorilor angajați ai Serviciului Român de Informații și 23 absolvenților de licee situate în mediul rural) şi 250 locuri cu taxă. Pentru Facultatea de Stomatologie (360 de credite, durată 6 ani de studiu) regăsim un număr de 194 locuri finanţate de la buget (din care 14 locuri alocate absolvenților de licee situate în mediul rural) şi 80 locuri cu taxă, la Facultatea de Farmacie (300 de credite, 5 ani de studiu) sunt scoase la concurs 99 de locuri finanţate de la buget (din care 9 locuri alocate absolvenților de licee situate în mediul rural) şi 20 locuri cu taxă.

La Facultatea de Moașe și Asistență Medicală, la specializarea Asistenţă Medicală Generală (240 de credite, 4 ani de studiu) sunt 106 locuri finanţate de la buget (din care 6 locuri alocate absolvenților de licee situate în mediul rural) şi 91 locuri cu taxă, la specializarea Moașe (240 de credite, 4 ani de studiu) – 12 locuri/buget, 17 locuri/taxă, la Balneofiziokinetoterapie și recuperare medicală (3 ani de studiu şi 180 de credite) – 33 locuri/buget și 65 locuri/taxă, la Tehnică Dentară (3 ani de studiu şi 180 de credite) – 33 locuri/buget și 65 locuri/taxă, iar la Radiologie și Imagistică Medicală – 42 de locuri/buget și 37 locuri/taxă.

”Este îmbucurător faptul că se menține, ca și în anii precedenți, un interes crescut față de programele de studii universitare de licență oferite de Universitatea de Medicină și Farmacie Carol Davila din București, o garanție a formării de noi profesioniști în domeniul sănătate din țara noastră și în același timp o asigurare pentru viitor din perspectiva unor servicii medicale de înaltă calitate, prin formare universitară la cele mai ridicate standarde. Le urez mult succes tuturor candidaților înscriși la examenul de admitere în Universitatea noastră, examen care va selecta cu siguranță noi valori pentru medicina românească” a declarat Prof. Univ. Dr. Viorel Jinga, Rector al Universității de Medicină și Farmacie “Carol Davila” din București.

De menţionat este faptul că, anul acesta, 49 de premianţi ai olimpiadelor naţionale şi internaţionale la discipline precum biologie, fizică sau chimie, au decis să-şi continue performanţa la UMF „Carol Davila”, admiterea acestora în Universitate fiind posibilă, conform normelor Ministerului Educaţiei şi Cercetării, fără susținerea concursului de admitere.

Precizăm că pentru admiterea în Facultatea de Asistență Medicală Generală – extensia FMAM de la Ploiești au fost scoase la concurs 33 de locuri la buget și 16 locuri cu taxă, iar pentru Balneofiziokinetoterapie și recuperare medicală – Ploiești – 33 locuri la buget și 16 locuri/taxă. Examenul de admitere pentru Facultatea de Asistență Medicală Generală – extensia FMAM de la Ploiești va avea loc în data de 14 septembrie a.c.

Amintim faptul că:

– în 2024, la UMF „Carol Davila”  au fost scoase la concurs  1.795 de locuri (1.260 – finanțate de la bugetul de stat, 535 – cu taxă) pentru ocuparea cărora s-au înscris 4.204 candidați;

– în 2023 au fost scoase la concurs 1.625 de locuri (1.245 – finanțate de la bugetul de stat, 380 – cu taxă) pentru ocuparea cărora s-au înscris 3.844 de candidați, în creștere cu 347, comparativ cu ediția din 2022;

– în 2022 au fost scoase la concurs 1.623 de locuri scoase la concurs (1.245 – finanțate de la bugetul de stat, 378 – cu taxă) pentru ocuparea cărora s-au înscris 3.497 de candidați (2.405 – Medicină, Medicină Dentară – 552, Farmacie – 115, FMAM – 425);

– în 2021 au fost scoase la concurs 1.629 de locuri (1.236 – finanțate de la bugetul de stat, 393 – cu taxă) pentru ocuparea cărora s-au înscris 3.427 de candidaţi, cu 101 mai mulți față de ediția din 2020, (2.337 – Medicină, 595 – Medicină Dentară, Farmacie – 122, FMAM – 345);

– în 2020 au fost scoase la concurs 1.160 de locuri finanţate de la bugetul de stat și 292 locuri cu taxă pentru care au candidat 3.326 de absolvenți de liceu dintre care 2.246 la Medicină și 541 la Medicină Dentară, Facultatea de Farmacie – 134 , FMAM – 405 );

Taxele de studii stabilite de către Senatul UMF “Carol Davila” pentru ciclul de studii universitare de licenţă pentru anul universitar 2025–2026 sunt următoarele: 19.000 lei/an de studiu pentru Facultățile de Medicină și Stomatologie, de 10.000 lei/an de studiu pentru Facultatea de Farmacie şi de 8.000 lei/an de studiu pentru FMAM. Taxa anuală de studiu va fi platită în 3 tranşe (prima tranşă – 50% din taxa anuală, a doua tranşă – 25% din taxa anuală şi a treia tranşă – 25% din taxa anuală). În ceea ce privește taxa de înscriere la examenul de admitere la studiile de licență în UMFCD, aceasta a fost ,anul acesta, 500 de lei.

Înscrierea candidaților la concursul de admitere, sesiunea iulie 2025 care a prevăzut și depunerea documentelor obligatorii (scanate în format pdf) s-a efectuat și anul acesta, exclusiv on-line, pe platforma dedicată concursului de admitere, care a putut fi accesată la adresa web www.adm.old.umfcd.ro

Examenul de admitere la studiile universitare de licență din cadrul UMFCD în domeniile Medicină, Stomatologie și Farmacie, precum şi la Facultatea de Moaşe şi Asistenţă Medicală (FMAM) se va desfășura anul acesta în Complexul Expozițional Romexpo din București (pavilioanele B1 și B2), în data de 13 iulie, începând cu ora 9.

Articolul COMUNICAT DE PRESĂ: Admitere UMFCD – 13 iulie 2025 – 3.877 de candidați pentru accederea la studiile universitare de licență la UMF ”Carol Davila” din București apare prima dată în umfcd.